นายกรัฐมนตรี เตรียมพิจารณาผ่อนคลายมาตรการช่วงสงกรานต์ เน้นย้ำต้องไม่ให้เกิดการแพร่ระบาด
พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการจัดกิจกรรมในช่วงเทศกาลสงกรานต์ หลังผ่อนคลายโควิด-19 ว่า มีความคาดหวังจะมีการเดินทางสัญจรไปมาของประชาชนมากขึ้นซึ่งที่ผ่านมาก็ไม่ได้ปิดกั้น และจะเห็นได้ว่าช่วงวันหยุดยาว 3 วันที่ผ่านมา มีการเดินทางไปในพื้นที่ท่องเที่ยวเป็นจำนวนมาก แต่ก็มาจากการที่ทุกคนช่วยกันดูแลตัวเอง ใส่หน้ากากอนามัย เว้นระยะห่าง ซึ่งทุกคนต้องเรียนรู้ที่จะอยู่กับโควิด-19 ให้ได้อย่างไร จนกว่าจะผ่านพ้นไป        ส่วนจะมีการผ่อนคลายมาตรการใดเพิ่มเติมหรือไม่นั้น นายกรัฐมนตรี กล่าวว่า อยู่ระหว่างหารือ ซึ่งขึ้นอยู่กับสถานการณ์การแพร่ระบาดด้วย ดังนั้นต้องดูว่าจะสามารถปลดล็อคอะไรได้บ้าง หรือจะปลดล็อคทั้งหมด เพราะถ้าเกิดการระบาดกลับมาอาจกล่าวโทษรัฐบาลได้ จึงอยากให้เข้าใจในจุดนี้ เพราะการตัดสินใจต่างๆไม่ใช่เรื่องง่าย เพราะต้องรับผิดชอบคนทั้งประเทศ